འཇམ་དཔལ་ཚེ་བདག་ནག་པོའི་བསྐང་བ་དངོས་གྲུབ་ཀུན་འབྱུང་བཞུགས་སོ།།
ཧཱུྃ། ཆོས་དབྱིངས་མཐིང་ནག་འབར་བའི་དཀྱིལ་འཁོར་ནས། །ཡེ་ཤེས་རོལ་པའི་ཚེ་བདག་ཡབ་ཡུམ་དང་། །སྤྲུལ་པའི་གཤེད་ཆེན་ལྷ་ཚོགས་འཁོར་བཅས་རྣམས། །དྲག་པོའི་གནས་འདིར་སྤྱན་འདྲེན་གཤེགས་སུ་གསོལ། །ལྷ་མཆོག་ཡ་མཱནྟ་ཀ་འཁོར་བཅས་ཀྱི། །དགྱེས་པ་བསྐྱེད་པའི་ཀུན་བཟང་མཆོད་པའི་སྤྲིན། །ཁྲག་གི་ཨརྒྷ྄ཾ་རྒྱ་མཚོ་ཆེ་ལྟར་བསྐྱིལ། །དབང་པོ་ལྔ་ཡི་མེ་ཏོག་རི་ལྟར་སྤུངས། །གསུར་ཆེན་སྤོས་ཀྱི་དུད་པ་སྤྲིན་ལྟར་གཏིབས། །ཞུན་ཆེན་སྒྲོན་མེ་ཉི་མའི་འོད་ལྟར་གསལ། །མཁྲིས་ཞག་བྱུགས་པ་ཙནྡན་དྲི་ལྟར་ཞིམ། །སྙིང་སྣའི་ཞལ་ཟས་བདུད་རྩིའི་རོ་ལྟར་བདའ། །རྐང་གླིང་ཐོད་རྔའི་རོལ་མོའི་འབྲུག་སྒྲ་འདིས། །འཇམ་དཔལ་ཟིལ་གནོན་ཡབ་ཡུམ་ཐུགས་དམ་བསྐང་། །རྩ་བའི་ལྷ་ཆེན་བཞི་ཡི་ཐུགས་དམ་བསྐང་། །གྱད་གནོན་སྤྲུལ་པའི་ལྷ་བརྒྱད་ཐུགས་དམ་བསྐང་། །ལས་ཀྱི་གཤིན་རྗེ་ཡབ་ཡུམ་ལོ་ཡི་གཤེད་ཆེན་དྲུག་ཅུའི་ཟླ་བའི་གཤེད་ཆེན་བཅུ་གཉིས་ཞག་གི་གཤེད་ཆེན་སོ་གཉིས་སྒོ་བ་གཤེད་ཆེན་ཡབ་ཡུམ་ཟ་མའི་གཤེད་ཆེན་རྣམས་ཀྱི་གཤིན་རྗེ་བདུན་བརྒྱ་ཉི་ཤུའི་རྒྱལ་ཆེན་ཕྱོགས་སྐྱོང་རྣམས་ཀྱི་ཐུགས་དམ་བསྐང་། ། ཐུགས་དམ་བསྐང་ལ་དངོས་གྲུབ་སྩལ་དུ་གསོལ།། ཧཱུྃ། གཞན་ཡང་ཐུགས་དམ་བསྐང་བའི་དམ་རྫས་ནི། །རྒྱན་ཆ་གོ་ཆ་མཚོན་ཆ་སྐར་ལྟར་བཀྲམ། །གར་འཆམས་ཆས་གོས་དབང་པོའི་གཞུ་ལྟར་བཀྲ། །གཡབ་པའི་དར་ཆེན་མཁའ་ལ་བསྣུན་ལྟར་མཐོ། །གནམ་ས་ཆུར་འཕྱོ་སྲོག་ཆགས་རྫ་ལྟར་ཉིལ། །འདོད་པའི་ན་ཆུང་རི་མོ་བྲིས་ལྟར་སྡུག །རིན་ཆེན་སྣ་བདུན་འཁོར་ལོ་བསྒྱུར་རྒྱལ་ཚང་། །བཀྲ་ཤིས་རྫས་རྟགས་ལྷ་དབང་འདུན་ལྟར་ཚོགས། །ཕྱི་ནང་གསང་བའི་མཆོད་པ་རྒྱ་མཚོ་འདིས། །འཇམ་དཔལ་ཟིལ་གནོན་ཡབ་ཡུམ་ཐུགས་དམ་བསྐང་། །རྩ་བའི་ལྷ་ཆེན་བཞི་ཡི་ཐུགས་དམ་བསྐང་། །གྱད་གནོན་སྤྲུལ་པའི་ལྷ་བརྒྱད་ཐུགས་དམ་བསྐང་། །ལས་ཀྱི་གཤིན་རྗེ་ཡབ་ཡུམ་ལོ་ཡི་གཤེད་ཆེན་དྲུག་ཅུའི་ཟླ་བའི་གཤེད་ཆེན་བཅུ་གཉིས་ཞག་གི་གཤེད་ཆེན་སོ་གཉིས་སྒོ་བ་གཤེད་ཆེན་ཡབ་ཡུམ་ཟ་མའི་གཤེད་ཆེན་རྣམས་ཀྱི་གཤིན་རྗེ་བདུན་བརྒྱ་ཉི་ཤུའི་རྒྱལ་ཆེན་ཕྱོགས་སྐྱོང་རྣམས་ཀྱི་ཐུགས་དམ་བསྐང་། །ཐུགས་དམ་བསྐང་ལ་འགལ་རྐྱེན་བར་ཆད་སོལ།། ཧཱུྃ། གཞན་ཡང་ཐུགས་དམ་བསྐང་བའི་དམ་རྫས་ནི། །མཆོད་གཏོར་ཞིང་གི་བླ་རེ་རྒྱན་དང་བཅས། །སྙིང་ཕྲེང་རྒྱུ་མའི་དྲྭ་ཕྱེད་དྲིལ་བུ་འཁྲོལ། །རྒྱལ་མཚན་མདའ་ཕུར་རལ་གྲི་མདུང་ཁྲམ་རྩང་། །རོལ་མོ་དུང་ཆེན་རྔ་སིལ་སྒྲ་རྣམས་ཀྱིས། །འཇམ་དཔལ་གཤིན་རྗེའི་ལྷ་ཚོགས་ཐུགས་དམ་བསྐང་། །འབྲུ་བཅུད་སྟོང་ལས་སྦྱར་བའི་བདུད་རྩི་འདིས། །འཇམ་དཔལ་གཤིན་རྗེའི་འདོད་ཡོན་ལྔ་ལྡན་བཅུད་ཀྱི་གཏོར་མ་འདིས། །འཇམ་དཔལ་གཤིན་རྗེའི་པདྨ་མཾ་ས་སྦྱར་བའི་རཀྟ་འདིས། །འཇམ་དཔལ་གཤིན་རྗེའི་ཤ་རུས་རྐང་དང་ཚིལ་བུ་ཀླད་པར་བཅས། ། དགྲ་བགེགས་འབྱུང་པོ་གནོད་བྱེད་ལྷག་རོལ་ལ། །འདོད་ཡོན་ལོངས་སྤྱོད་ཚོགས་ཀྱི་མཆོད་པ་འདིས། །འཇམ་དཔལ་གཤིན་རྗེའི་གཞན་ཡང་མཐུན་རྫས་སྤྱན་གཟིགས་བྱེ་བྲག་ནི། །མི་ནག་རྟ་ནག་གླང་ནག་ལུག་ནག་དང་། །འབྲི་ནག་བྱ་ནག་དར་ནག་མ་ཧེ་དང་། །སྟག་གཟིག་དོམ་དྲེད་ལ་སོགས་གཅན་གཟན་རིགས། །བཀྲམ་པའི་བྱེ་བྲག་རྫས་ཀྱི་རྣམ་པ་ཀུན། ། འཇམ་དཔལ་ཟིལ་གནོན་ཡབ་ཡུམ་ཐུགས་དམ་བསྐང་། །རྩ་བའི་ལྷ་ཆེན་བཞི་ཡི་ཐུགས་དམ་བསྐང་། །གྱད་གནོན་སྤྲུལ་པའི་ལྷ་བརྒྱད་ཐུགས་དམ་བསྐང་། །ལས་ཀྱི་གཤིན་རྗེ་ཡབ་ཡུམ་ལོ་ཡི་གཤེད་ཆེན་དྲུག་ཅུའི་ཟླ་བའི་གཤེད་ཆེན་བཅུ་གཉིས་ཞག་གི་གཤེད་ཆེན་སོ་གཉིས་སྒོ་བ་གཤེད་ཆེན་ཡབ་ཡུམ་ཟ་མའི་གཤེད་ཆེན་རྣམས་ཀྱི་གཤིན་རྗེ་བདུན་བརྒྱ་ཉི་ཤུའི་རྒྱལ་ཆེན་ཕྱོགས་སྐྱོང་རྣམས་ཀྱི་ཐུགས་དམ་བསྐང་། །ཐུགས་དམ་བསྐང་ལ་བསྟན་དགྲ་མྱུར་དུ་སྒྲོལ། །ཁྱོད་ཀྱི་ཐུགས་དམ་གཉན་པོ་སྐོང་གྱུར་ནས། །བདེ་གཤེགས་བསྟན་པ་ཕྱོགས་བཅུར་རྒྱས་པ་དང་། །དཀོན་མཆོག་གསུམ་གྱི་དབུ་འཕང་ཆེར་མཐོ་ཞིང་། །བསྟན་འཛིན་རྣམས་ཀྱི་སྐུ་ཚེ་ལེགས་བརྟན་ནས། །རྣམ་དཀར་ཕྲིན་ལས་རྒྱས་པར་མཛད་དུ་གསོལ།། ཁྱད་པར་རྣལ་འབྱོར་བདག་ཅག་འཁོར་བཅས་ཀྱི། །འགལ་རྐྱེན་བར་ཆད་ནད་གདོན་ཞི་བ་དང་། །ཚེ་དང་བསོད་ནམས་བློ་གྲོས་རབ་རྒྱས་ནས། །ཐོགས་མེད་བསམ་པ་འགྲུབ་པར་མཛད་དུ་གསོལ། །ཨོཾ་ཡ་མཱནྟ་ཀ་ས་མ་ཡ། ཞེས་ཡིི་གེ་བརྒྱ་པ་འདོན། འཇམ་དཔལ་ཚེ་བདག་ནག་པོའི་བསྐང་བ་དངོས་གྲུབ་ཀུན་འབྱུང་ཅེས་བྱ་བ་འདི་འང་། ངག་དབང་ཀུན་དགའ་བསྟན་འཛིན་གྱིས་སྦྱར་བའོ།། །།